**Levelezés**

A fogvatartott hozzátartozóival, valamint az általa megjelölt és a bv. intézet által engedélyezett személyekkel levelezhet, a levelek gyakorisága és terjedelme nem korlátozott. Az előzetesen letartóztatott levelezése a rendelkezési jogkör gyakorlójának rendelkezését figyelembe véve történhet. A levelezés költségei a fogvatartottat terhelik.

**Az intézet levelezési címe: 3301 Eger, Pf. 150.**

A levél írásos formában megjelenített, egyedi, személyes jellegű közlést, adatot, információt tartalmazó küldemény, amely postai úton borítékban küldhető. Levélként kezelendő a levelezőlap, a képes levelezőlap és a nyomtatvány is (például: könyv, katalógus, újság, folyóirat). A levelet tartalmazó borítékban fénykép is elhelyezhető. Az ettől eltérő tartalommal érkező levélküldemény csomagnak minősül.

Nem minősül levélnek a 2000 g súlyhatárt meg nem haladó, levélküldeményként feladott „kiscsomag” sem.

A fogvatartott által írt, illetve a részére érkezett levelet - ha jogszabály másként nem rendelkezik - legkésőbb a második munkanapon továbbítjuk, illetve kézbesítjük.

A fogvatartott részére érkezett levelet a fenti időn belül az elítélt után küldjük, ha más bv. intézetbe vagy rendőrségi fogdába szállították és a bv. intézetbe való visszatérése a levél érkezésétől számított nyolc napon túl várható, vagy a bv. intézetből engedélyezett távolléte esetén, a bv. intézetbe való visszatérése a levél érkezésétől számított nyolc napon túl várható. Ha időközben a fogvatartott szabadítására került sor, a levelet a feladónak küldjük vissza.

A leveleket az intézet felbontással biztonsági ellenőrzésnek veti alá, melynek célja a fogvatartás biztonságának a fenntartása, a biztonságot sértő vagy veszélyeztető cselekmények megelőzése.

Ha az ellenőrzés során megállapításra kerül, hogy az a fogvatartás biztonságát veszélyeztető adatot, információt vagy tárgyat tartalmaz, a levelet nem továbbítjuk, a levél biztonságot nem veszélyeztető részéről szóban tájékoztatjuk. Amennyiben felmerül annak a gyanúja, hogy a fogvatartott számára érkezett levél pszichoaktív anyaggal van átitatva, az eredeti levelet a szükséges vizsgálat részére átadjuk a rendőrség számára. Ebben az esetben a fogvatartott számára a levél fénymásolt példánya kerül átadásra.

A fogvatartottnak a hatóságokkal, törvényben kihirdetett nemzetközi egyezményben elismerten erre hatáskörrel rendelkező nemzetközi jogvédő szervezetekkel, az alapvető jogok biztosával, valamint a nemzeti megelőző mechanizmus szervezetével vagy munkatársával és a védővel való levelezése tartalmilag nem ellenőrizhető. Az ellenőrzés csak a feladó azonosítására szolgálhat. Ezenlevelek átvételét a fogvatartottnak aláírásával igazolnia kell.

Ha a külföldi fogvatartottnak nincs letéti pénze, a hozzátartozó részére havonta egy alkalommal - a bv. intézet költségére - küldhet levelet. A nem magyar nyelven írt vagy kapott magántermészetű levél biztonsági ellenőrzése esetén a levelet négy napon belül továbbítjuk a címzettnek vagy kézbesítjük a fogvatartottnak.